Aasvoëlkop se ds. Jannie Malan (90) sterf | Netwerk24
Aasvoëlkop se ds. Jannie Malan (90) sterf
Deur Andrea Küsel 22 September 2017 21:27
Dr. Jannie Malan.. Foto: Verskaf
Dr. Jannie Malan, 'n voormalige predikant van die NG gemeente Aasvoëlkop in Johannesburg, is Woensdagoggend in die ouderdom van 90 jaar in Pretoria dood.
"Hy het stil heengegaan weens ouderdom," sê kol. Jan Malan, sy seun.
Hy het inwendige bloeding gehad en is in Huis Herfsblaar, 'n tehuis vir bejaardes in Pretoria, oorlede.
Malan het sy loopbaan as studenteleraar aan die Universiteit van Pretoria (UP) se NG gemeente Universiteitsoord begin.
"Daarna was hy 'n ruk lank verbonde aan die NG kerk Amersfoort, waarna hy lank by die NG kerk Krokodilrivier op Brits was. Hy het sy laaste jare as predikant by Aasvoëlkop deurgebring," sê Malan jr.
Malan was van 1968 tot 1992 by die Aasvoëlkop- gemeente betrokke.
Ná sy uittrede het hy in Februarie 1992 aan Beeld gesê sy beroep is "die wonderlikste werk".
"As ek weer kon kies, sou ek weer predikant word.''
Malan was moderator van die Suid-Transvaalse sinode van die NG Kerk en het in verskeie kommissies en in die beheerrade van verskeie skole gedien.
Dr. Jannie Malan as predikant van die NG gemeente Aasvoëlkop in Johannesburg. Foto: Verskaf
In sy studentejare aan die UP was hy onder meer studenteraadsvoorsitter, primarius van sy koshuis en intervarsity-dirigent. Hy was 'n atleet en het ook eerstespanrugby gespeel.
Malan jr. sê baie mense sal sy pa onthou as die rasieleier aan die UP.
"Ek sal hom onthou as 'n dominee. Hy het geweldig baie mense se lewe beïnvloed. Hy het ook in later jare studente geëvalueer vir hul prakties. Hy het baie mense na die Here gelei."
Malan word oorleef deur drie seuns, Jan, Dawie en Danie, asook 'n dogter, Lindi. Hy word ook oorleef deur vyf kleinkinders en een agterkleinkind.
Sy vrou, Gabs, is in 1999 dood.
"Hulle was absoluut sielsgenote. Sy was my pa se vreugde en 'n uitnemende vrou," sê Malan jr. Hulle was sowat 50 jaar getroud.
Gabs het onbehandelbare maagkanker gehad.
Dr. Jannie Malan en sy vrou, Gabs. Foto: Facebook
Sy was jare lank voorsitter van die Vrouediens van die NG Kerk en stigterslid van die organisasies Kontak en Vroue vir Suid-Afrika.
Talle publikasies het uit haar pen verskyn, waaronder boeke oor Kommunisme en die Christendom en bekende troosboeke soos Van die Here ontvang, Die Here het geneem en Onder Sy vleuels.
Malan het in die laat 1980's opslae gemaak omdat hy onder meer beweer het dat daar Satanistiese boodskappe op die Afrikaanse plaat, Voëlvry, was.
Hy word Dinsdag om 09:00 in die Pretoria-Oos-begraafplaas begrawe. Die begrafnisdiens volg om 11:00 in die gebou van die NG gemeente Queenswood.